**Itt végre az lehetek, aki**

**Egy lehetséges feldolgozási mód Bán Zsófia: Vagánybagoly és a harmadik Á avagy mindenki lehet más című meseregényéhez közös olvasmány feldolgozással 3-4. osztályosok számára**

|  |  |
| --- | --- |
| szerző | Bán Zsófia |
| Cím | Vagánybagoly és a harmadik Á – avagy mindenki lehet más |
| Évfolyam | 3-4. |
| Tantárgy | irodalom |
| Tanár (+ iskola) | Koósné Sinkó Judit (ELTE-TÓK) |
| Segédanyagok típusai | Csoportmunkához kártyák, mondatok |
| Kapcsolódó linkek | <https://www.pagony.hu/ismerd-meg-a-3a-t><https://revizoronline.com/hu/cikk/8076/ban-zsofia-vaganybagoly-es-a-harmadik-a-avagy-mindenki-lehet-mas/><https://tiszatajonline.hu/?p=132320> |
| Tantárgyi kapcsolódások | Magyar nyelv, etika, osztályfőnöki |

Egy sereg gyerek, no meg egy bagoly életébe bepillantva játékokkal tanulhatjuk meg, hogy milyen jó is az, hogy mindenki más, mert ettől színes a világ. Számít az, hogy milyen külsőt kaptál? Hogy beleütöd az orrod mindenbe, vagy nem érdekel semmi? Hogy kedveled a hecceket, vagy védelmezed, akit bántanak? Nem. Csak az számít, hogy megtaláld magad egy közösségben. A feldolgozás pedig arra vállalkozik, hogy holnap már egy kicsit jobbak legyünk egymással.

**1. fejezet**

**Amelyben Eduárd, aki nem is az, végre az lehet, aki**

1. VB vagy BV?

Az asztalotokon lévő borítékból vegyétek ki a két betűt, és ötleteljetek, ki lehet ő a monogramja alapján! Csoportonként gyűjtsetek minél több ötletet!

*Közös megosztás*

2. Vagánybagoly megérkezik

*A könyv borítójának bemutatása, előzetes ismeretek feltérképezése a bagolyról*

Csoportmunkában írjatok az előttetek lévő bagoly körvonalának belsejébe minél több olyan tulajdonságot, amelyeket már tudtok a baglyokról!

*Közös megosztás*

Nézzük meg, milyen is Vagánybagoly valójában!

*1. szövegrész tanítói bemutatása*

Egészítsétek ki a listátokat azokkal a tulajdonságokkal, melyek különlegessé teszik ezt a baglyot! Miben más ő, mint a társai?

*Közös megosztás indoklással*

3. Milyennek képzelitek?

Olvassátok végig némán az első fejezetet, majd oldjátok meg csoportmunkában a feladatot a szöveg és a fantáziátok segítségével!

1. csoport

 A csomagolópapírra tervezzétek meg a regény helyszíneit, majd rajzoljátok meg őket! Segítségül öt kártyát kaptok.( kerek erdő, Végbusz, Gazdagrét, Medveiskola, Dél- Amerika)

2-3. csoport

A kivágott emberfigurákat felhasználva készítsétek el az eddig megismert szereplőket külső tulajdonságaik alapján!

Segítségül két- két nevet fogtok kapni.

2. csoport: Nemhanemka, Nyúl Pál

3. csoport: Bilibóc Valentin, Pipacs Vili

4. csoport

Gyűjtsétek össze, milyen játékokat és milyen szabályokkal játszott a harmadik Á osztály az erdőben!

A számotokra legérdekesebbet mutassátok be részletesen!

*Közös megosztás, térkép kihelyezése a táblára, az elkészült gyerekek ráragasztásával, bemutatásával, majd az osztály közös játékainak meghallgatásával*

*(az új szereplők és helyszínek felhelyezése az olvasmányfeldolgozás alatt legyen folyamatos a csomagolópapírra)*

4. Ha a kincsek mesélni tudnának!

Minden csoport talál az asztalán egy tárgyat, melyet a könyvbeli osztály kincsként őriz.

Beszéljétek meg, hogy milyen lehetett ennek a tárgynak az élete, és hogyan került Gazdagrétre!

*Közös megosztás, majd a tárgyak képeinek felhelyezése a térképre Dél-Amerikához*

5. Úgy gondolom...

Búcsúzóul nézzétek meg a két megkezdett mondatot, és fejezzétek be az egyiket!

Úgy gondolom, hogy ez az osztály...

Úgy gondolom, hogy Vagánybagoly...

Szükséges eszközök:

csomagolópapír, színes lapok

csomagolópapír bagoly körvonallal

borítékban V és B betűk

szókártyák a helyszínekkel

kivágott lány és fiú sablonok

képek az osztály kincseiről

**2. fejezet**

**Amelyben Csipkerózsika talpraesik**

1. Meseszövés Csipkerózsikával

Egy számotokra is ismert mesét kezdek mesélni, aki rájött arra, melyik mese lehet ez, szője tovább néhány mondattal, majd adja tovább a társának!

A harmadik Á különleges módon Csipkerózsika meséjét adja elő a mai fejezetben, hallgassátok meg! *(tanítói bemutatás)*

2. Nyomozás az osztályban

Csoportonként egy szót, szókapcsolatot kell megfejtenetek, mely titkos írással van leírva!

Pl. huncutok- iúnycsútyól (a teljes ábécé soron következő betűjével helyettesítünk)

A megadott szavak, szókapcsolatok: huncutok, cöcc, éjszakai huhogás, titok, cukkolás, libazsíros kenyér

Beszéljétek meg, hogyan kapcsolódnak ezek az adott szövegrészhez, kihez kapcsolnátok leginkább, majd alkossatok véleményt, véleményeket ezekről!

*Közös megosztás, a szókártyák felhelyezése a térképekre*

3. CÖCC

Mit látott Vagánybagoly az erdőben, és hogyan reagált rá?

Játsszatok a hangotokkal, és utánozzátok ezt a cöcc szót a bagoly hangulatának megfelelően!

*Mindenkit körben meghallgatunk*

4. Forró szék

Csoportonként tegyetek fel kérdéseket az adott szereplőnek a szövegrésszel kapcsolatban!

A papírok színe jelzi, hogy Vagánybagolyhoz, Biliboc Valentinhoz vagy Nemhanemkához fogalmazzatok kérdéseket!

*Közös megosztás, beszélgetés*

5. Azt üzenem neked...

Válassz ki a három szereplő közül egyet, és üzenj neki egy mondatot!

*A mondatok megosztása*

Szükséges eszközök:

titkosírás szókártyái

színes papírok

**3. fejezet**

**Amelyben Dini róka felfedezi Dél- Amerikát, és pórul jár, de különben is, minek üti bele mindenbe az orrát?**

1.Történetkeret

Ismerkedjetek meg közösen csoportmunkában Dini róka történetével, majd készítsetek a fejezetről egy történetkeretet!

 A történet ............... játszódik. Főszereplője ... ............., aki  .................. . A problémát az okozza, hogy .................... . Ezután ..................... . A történet azzal ér véget, hogy .............................................. .

*Közös megosztás*

2. Szereplőskála

Gyűjtsétek össze Dini róka jellemző tulajdonságait, majd írjátok a vonal mellé annak megfelelően, hogy mennyire tartjátok ellenszenvesnek vagy rokonszenvesnek! A megosztásnál ne felejtsetek el indokolni!

 .....................................................................................

 ellenszenves                                     rokonszenves

*Közös megosztás*

3. Ha valaki kíváncsi...

Páros munkában gyűjtsetek két indokot, miért jó az, ha valaki kíváncsi, majd írjatok két gondolatot arról is, miért nem jó az, ha valaki kíváncsi!

Vita

A párosok váljanak ketté, alakítsunk két nagy csoportot!

Felváltva érveljetek a kíváncsiság ellen és mellette! Ügyeljetek arra, hogy egyszerre csak egy ember beszéljen, legyünk türelmesek egymással!

*Az érvek meghallgatása állásfoglalás nélkül*

Szükséges eszközök:

történetkeret és a szereplőskála feladatlapon

**4. fejezet**

**Amelyben jön valaki, és a végére meg is érkezik**

1. Hasonlóság, különbség

Gyűjtsetek csoportmunkában legalább három olyan dolgot, amelyben közösek vagytok, mindannyiótokra jellemző. Próbáljatok meg minél különlegesebbeket gyűjteni!

*Közös megosztás*

Most mindenkit arra kérek, hogy egyetlen olyan dolgot mondjon magáról, ami csak rá jellemző, amitől ő különleges!

*Közös megosztás*

2. Történetjóslás, ötujjas mese

A borítékban a szövegből vett részleteket olvashatjátok. Tegyétek sorba, hogy szerintetek hogyan zajlottak az események egymás után!

A sorrendeteknek megfelelően készítsetek egy ötujjas mesét!

*(öt mondatban kell tömörítve összefoglalni a szöveg tartalmát)*

 mondatok:

- meg olyan is volt, aki nagyot sóhajtott, hogy nna, már megint egy lány

- Jujj, micsoda név!- és vele nevettek még ketten- hárman.

- Odabent felmorajlott az osztály - óra közben csak úgy kimenni, ki hallott már ilyet?!

- Nem kódoroghat szegény egyedül az erdőben, pláne iskolaidőben!

 - Hát, én... én csak... mert én annyira nem... nem olyan vagyok, mint ti...

*Közös megosztás*

3. Ismerkedés a szöveggel

Hallgassátok meg a következő fejezetet! Melyik csoportnak volt hasonló a jóslata?

*Megbeszélés*

4. Miről mesélnek a képek?

*Állóképek készítése a mese mondataiból kihangosítással*

Minden csoport a fenti mondatok egyikével fog tovább dolgozni. Készítsetek állóképet a mondatról, ügyeljetek arra, hogy a testtartásotok, mimikátok fejezze ki a mondatban lévő érzéseket!

Akinek a bemutatáskor megérintem a vállát, az mondja el egyetlen mondatban, hogy mit gondol a fényképen!

*Közös megosztás, kihangosítás*

5. Útravaló

Fogalmazd meg egy mondattal, mit viszel haza útravalóul erről a mai óráról!

*Közös megosztás*

Szükséges eszközök:

boríték szövegrészletekkel

**5. fejezet**

**Amelyben Mimi néni rájön valamire**

1. Kötetlen írás

Vegyétek magatok elé a papírlapot, és három percig folyamatosan írjatok a témáról, melyet mondok nektek. Ha elakadtok, ne hagyjátok abba az írást, bármi másról is írhattok, de törekedjetek arra, hogy visszataláljatok az eredeti témához. Írhattok szavakat, mondatokat és összefüggő szöveget is, szabadon, ahogyan szeretnétek.

Kezdhetitek az írást.

A téma: Az én családomban az a jó

*Páros megosztás, közös jegyek keresése, majd mindenki megoszt az írásából egy olyan gondolatot, amelyet fontosnak tart a családjáról elmondani.*

2. Belső képalkotás

Csukjátok be a szemeteket, és képzeljétek el, hogy a családotokkal nyaralni mentek. Milyen helyre utaznátok el szívesen? Figyeljétek meg azt a helyet minél alaposabban, hogy tudjatok róla mesélni!

*Közös megosztás*

3. Ismerkedés a szöveggel

Páros munkában olvassátok fel egymásnak a fejezetet, hogy mikor váltjátok egymást, azt beszéljétek meg közösen.

4. A hiányzó fogalmazások pótlása

Csoportmunkában készítsétek el a hiányzó fogalmazásokat a szövegrészletek segítségével!

Két csoport Hirlemon Bonifác, két csoport Lakatos Sanyi, kettő pedig Nemhanemka fogalmazását írja meg.

*Közös megosztás*

5. Pont így jó

A csomagolópapír közepén láthatjátok, hogy mire is tanította Mimi néni a gyerekeket.

PONT ÍGY JÓ

A nálatok lévő kis papírra írjátok fel, hogy a ti életetekben mi az, ami pont így jó! Írhattok egy, de akár több dolgot is.

Ezeket közösen felragasztjuk majd a nagy papírra.

*Közös megosztás, felragasztás*

Szükséges eszközök:

csomagolópapír

színes papírok

**6. fejezet**

**Amelyben kiderül az igazság**

1. Játéklista

Gyűjtsétek össze csoportonként, mit szerettek  együtt játszani az osztállyal a szünetekben és a napköziben!

*Közös megosztás*

Miért jó együtt játszani?

*Beszélgetés, megosztások*

2.  Ismerkedés a szöveggel szakaszos olvasással 1. rész

Hallgassátok meg az első szövegrészt! (72.oldal lap aljáig)

3. Jóslások a szöveg folytatásáról

Mi zöröghetett a bokorban? Gyűjtsétek össze csoportonként az ötleteiteket!

*Közös megbeszélés, ötletek meghallgatása*

4. Ismerkedés a szöveggel szakaszos olvasással 2. rész

Hallgassátok végig a fejezetet, nézzük meg, hogy kinek a jóslata hasonlított leginkább a szövegre!

*Közös megbeszélés*

5. Érzésözön

Csoportonként egy kérdést olvashattok majd a papíron. Gyűjtsétek össze, hogy milyen érzések jellemezték azt a szövegrészt! Írjátok a papírra, majd színezzetek az érzéseknek megfelelően!

1.Mit érezhetett Nemhanemka, amikor megpillantotta a titokzatos idegent?

2. Mit érezhetett az osztály, amikor felfedezték, hogy Dél-Amerika összes kincse eltűnt?

3. Mit érezhettek a gyerekek, amikor Vagánybagoly segítségével útnak indultak felkutatni a marslakót?

4. Mit érezhetett az osztály, amikor körbeülték a tüzet Mátrai Lajossal?

5. Mit érezhetett Vagánybagoly, amikor korgó gyomorral hazarepült?

*Közös bemutatás, megosztások, az elkészült munkák felragasztása egy közös csomagolópapírra.*

Szükséges eszközök:

nyomtatott mondatok

csomagolópapír

színes ceruzák